Η **Κλόντια Μαρία Σίφερ** (γερμανικά: **Claudia Maria Schiffer**, προφέρεται: [ˈklaʊ̯dɪa ˈʃɪfɐ], γενν. 25 Αυγούστου 1970) είναι Γερμανίδα μοντέλο, ηθοποιός και σχεδιάστρια μόδας. Στη δεκαετία του '90 υπήρξε ένα από τα πιο επιτυχημένα μοντέλα παγκοσμίως και ταυτίστηκε με την Μπριζίτ Μπαρντό.

Έχει φωτογραφηθεί για πάνω από 1.000 εξώφυλλα περιοδικών. Το 2002, σύμφωνα με το περιοδικό Forbes, ο μισθός της ανέρχονταν σε 55 εκατομμύρια δολάρια.

Πρώιμα Χρόνια
-------------

Γεννήθηκε στο Ράινμπεργκ της Βόρειας Ρηνανίας-Βεστφαλίας στη Γερμανία, κόρη των Γκούντρουν και Χάιντς Σίφερ. Έχει τρία μικρότερα αδέλφια, τον Αντρέας, τον Στέφαν και την Αν Καρολίν. Μιλάει άπταιστα γερμανικά, αγγλικά και γαλλικά.

Καριέρα
-------

Προσκλήθηκε σε δοκιμαστική φωτογράφηση στο Παρίσι, όπου ακολούθησε φωτογράφηση για το περιοδικό *Elle*. Η αναγνώριση άρχισε με τη διαφήμιση των τζιν *Guess Jeans*. Πρωτοανέβηκε στην πασαρέλα το 1988 με την υποστήριξη του σχεδιαστή *Καρλ Λάγκερφελντ* για την εταιρεία *Chanel* - την ίδια χρονιά ολοκλήρωσε τη δευτεροβάθμια εκπαίδευση. Ο Λάγκερφελντ τη χαρακτήρισε μούσα του και διατηρεί ως σήμερα επαγγελματική σχέση μαζί της.

Το 1989 η Σίφερ πρωτοεμφανίστηκε στο εξώφυλλο του περιοδικού *Vogue* και την αγγλική του έκδοση, ενώ τον επόμενο χρόνο έγινε πρωτοσέλιδο στη γερμανική έκδοση. Για την επόμενη δεκαετία αποτέλεσε ένα από τα κορυφαία γερμανικά μανεκέν. Στα χρόνια της δόξας της εμφανίστηκε σε πάνω από 500 εξώφυλλα περιοδικών, μεταξύ των οποίων το *Marie Claire*, το *Cosmopolitan*, το *Harper's Bazaar*, το *Playboy* και το *Elle*. Αποτέλεσε το πρώτο μοντέλο που έγινε πρωτοσέλιδο στο Vanity Fair, το Rolling Stone και τους Times της Νέας Υόρκης.

Τη δεκαετία του '90 είχε αποκλειστικό διαφημιστικό συμβόλαιο με τις εταιρείες *Revlon*, *Pepsi*, *Ebel*, *L’Oréal*, *Citroën*, *H&M* και *Victoria's Secret*. Αργότερα διαφήμισε και προϊόντα των *Louis Vuitton*, *Dom Pérignon* και *Dolce & Gabbana*.

Η ημερήσια αμοιβή της το 1995 ανερχόταν σε 25.000 ως 75.000 μάρκα.

Τηλεόραση
---------

Το 1994 πρωτοεμφανίστηκε μπροστά στην κάμερα σε ένα μικρό ρόλο ως γκεστ σταρ στην κωμωδία *Richie Rich*. Ο πρώτος μεγαλύτερος ρόλος ήρθε το 1997, όταν ενσάρκωσε τη Σούζαν στην ταινία *The Blackout* του *Abel Ferrara*. Πρωταγωνιστικό ρόλο είχε και στην ταινία *In Pursuit* πλάι στον *Daniel Baldwin*. Το 2003 είχε έναν μικρό ρόλο στην ταινία *Love Actually*.

Το 1995 της δόθηκε στο κανάλι *RTL II* ένα δικό της τοκ σόου με τίτλο *Claudia Schiffer - Close up*, η εκπομπή ακυρώθηκε όμως μετά το πρώτο κιόλας επεισόδιο. Το 2002 της δόθηκε ένας δευτερεύων ρόλος σε δύο επεισόδια της αμερικανικής κωμικής σειράς *Dharma & Greg* (*Όλα του γάμου δύσκολα*). Έχει κατά καιρούς εμφανιστεί ως προσκεκλημένη σε διάσημα σόου, όπως του *Larry King*, του *David Letterman* ή του *Conan O’Brien*. Το 2013 συμμετείχε σε ένα σόου ταλέντων για σχεδιαστές μόδας ως «δασκάλα» (μέντορας), που προβλήθηκε από το γερμανικό κανάλι *ProSieben*.

Προσωπική ζωή
-------------

Από τον Ιανουάριο του 1994 έως τον Σεπτέμβριο του 1999 ήταν αρραβωνιασμένη με τον μάγο-ταχυδακτυλουργό Ντέιβιντ Κόπερφιλντ.

Τον Νοέμβριο του 2000 ξεκίνησε τη σχέση της με τον παραγωγό Μάθιου Βον, με τον οποίο παντρεύτηκαν στις 25 Μαΐου 2002. Μαζί απέκτησαν τρία παιδιά: τον Κασπάρ Μάθιου (γενν. 30 Ιανουαρίου 2003), την Κλεμεντίν Πόπι (γενν. 11 Νοεμβρίου 2004) και την Κοσίμα Βάιολετ (γενν. 14 Μαΐου 2010).

Πηγές
-----

1. ↑  www.unicef.org.uk/celebrity-supporters/claudia-schiffer/. Αρχειοθετήθηκε από το πρωτότυπο στις 16  Αυγούστου 2021. Ανακτήθηκε στις 13  Φεβρουαρίου 2022.
2. ↑  Mau, Dhani. «Over 20 Years Later, Claudia Schiffer Is a Guess Girl Again - Fashionista». *Fashionista*. Ανακτήθηκε στις 8 Μαρτίου 2015.
3. ↑  Claudia Schiffer - Chanel - YouTube
4. ↑  Lee, Helen (11 Απριλίου 2007). «Vogue's 'World's Next Top Models' cover». SassyBella.com. Αρχειοθετήθηκε από το πρωτότυπο στις 4 Απριλίου 2019. Ανακτήθηκε στις 18 Απριλίου 2011.
5. ↑  «Claudia Schiffer: Biography». *MSN*. Αρχειοθετήθηκε από το πρωτότυπο στις 11 Νοεμβρίου 2007. Ανακτήθηκε στις 12 Ιουνίου 2007.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κλόντια Σίφερ** |

* Η Κλόντια Σίφερ στο IMDb
* Η Κλόντια Σίφερ στο Fashion Model Directory
* Επίσημη ιστοσελίδα

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 45106955
* LCCN: no95054137
* ISNI: 0000 0000 7834 0495
* GND: 119234904
* SUDOC: 183066782
* BNF: cb12530727w (data)
* MusicBrainz: a65abcec-2fdc-4651-9bce-5a598d3a2d55
* NDL: 00649119

 |

 |